ΓΡΑΠΤΗ ΕΡΩΤΗΣΗ E-1486/98 υποβολή: Rosemarie Wemheuer (PSE) προς την Επιτροπή (13 Μαΐου 1998)

Θέμα: Το προσωπικό της Επιτροπής

Ενόψει της ολοένα αναθερμαινόμενης συζήτησης σχετικά με την υδροκεφαλία της Διοίκησης αφενός και τον φόρτο των Υπηρεσιών αφετέρου, θα ήθελα να λάβω επισκόπηση της ακριβούς κατάστασης όσον αφορά το προσωπικό και την κατανομή των υπαλλήλων που εργάζονται για την Επιτροπή. Για το λόγο αυτό παρακαλώ την Επιτροπή να μου απαντήσει στα ακόλουθα ερωτήματα:

Πόσοι είναι σήμερα οι υπάλληλοι της Επιτροπής; Πώς κατατάσσονται στις διάφορες κατηγορίες σταδιοδρομίας (Α, LA, B, C και D); Πώς εκπροσωπούνται οι επιμέρους εθνικότητες στις εν λόγω κατηγορίες και ποιά είναι η κατανομή των υπαλλήλων ανά κατηγορία σταδιοδρομίας στις επιμέρους Γενικές Διευθύνσεις;

Πόσοι άλλοι υπάλληλοι, που υπάγονται στον Κανονισμό υπηρεσιακής κατάστασης των υπαλλήλων, απασχολούνται σήμερα στην Επιτροπή; Πόσοι από αυτούς περιλαμβάνονται στις διάφορες κατηγορίες (έκτακτοι υπάλληλοι, επικουρικοί υπάλληλοι, τοπικοί υπάλληλοι, ειδικοί σύμβουλοι) και ποιά είναι η κατανομή τους στις επιμέρους Γενικές Διευθύνσεις;

Πόσοι υπάλληλοι οι οποίοι δεν υπάγονται στον Κανονισμό υπηρεσιακής κατάστασης των υπαλλήλων, απασχολούνται σήμερα στην Επιτροπή; Ποιές «κατηγορίες» υπάρχουν (π.χ. προσωπικό υπηρεσιών ασφαλείας, υπηρεσίας καθαριότητας, προσωπικό εστιατορίου, προσωπικό υπηρεσίας επισκευών αλλά και εθνικοί ή επιστημονικοί εμπειρογνώμονες, σύμβουλοι, υπάλληλοι προσληφθέντες μέσω εταιριών εκμίσθωσης εκτάκτου προσωπικού, εργαζόμενοι με συμβάσεις αμοιβής για ορισμένο έργο και πόσοι υπάλληλοι εμπίπτουν στις επιμέρους αυτές «κατηγορίες»;

Πόσοι υπάλληλοι που δεν υπάγονται στον Κανονισμό υπηρεσιακής κατάστασης απασχολούνται «εντός των τειχών» για την Επιτροπή;

Πόσοι υπάλληλοι οι οποίοι δεν υπάγονται στον Κανονισμό υπηρεσιακής κατάστασης απασχολούνται «εκτός των τειχών» για την Επιτροπή;

Ισχύουν για τους υπαλλήλους οι οποίοι δεν υπάγονται στον Κανονισμό υπηρεσιακής κατάστασης ειδικές διατάξεις όσον αφορά την πρόσβαση σε κτίρια, έγγραφα, τράπεζες δεδομένων και άλλες πηγές πληροφοριών; Υπάρχουν εδώ διαφορές μεταξύ των εντός και των εκτός των τειχών υπαλλήλων;

Απάντηση του κ. Liikanen εξ ονόματος της Επιτροπής (16 Ιουνίου 1988)

Η κατάσταση του προσωπικού στην Επιτροπή αποτελεί το αντικείμενο ιδιαίτερα λεπτομερούς τρίμηνου στατιστικού δελτίου, του οποίου αντίγραφο αποστέλλεται κατευθείαν στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου (κατάσταση της 3ης Απριλίου 1998). Το δελτίο αυτό θα του επιτρέψει να βρει όλες τις απαντήσεις στις ερωτήσεις του σχετικά με το προσωπικό που υπάγεται στον κανονισμό υπηρεσιακής κατάστασης (μόνιμοι υπάλληλοι και λοιπό προσωπικό). Όσον αφορά το εξωτερικό προσωπικό, το Αξιότιμο Μέλος του Κοινοβουλίου μπορεί να αναφερθεί στον απολογισμό της 31ης Δεκεμβρίου 1997 που του εστάλη επίσης κατευθείαν. Τέλος, η Επιτροπή αναφέρει στο Αξιότιμο Μέλος του Κοινοβουλίου ότι θα υποβάλει στην επιτροπή προϋπολογισμών του Κοινοβουλίου στα τέλη Ιουνίου έγγραφο σχετικά με την κατάσταση των ανθρωπίνων πόρων στην Επιτροπή μαζί με το προσχέδιο προϋπολογισμού για το 1999. Το έγγραφο αυτό περιέχει χρήσιμες περαιτέρω πληροφορίες.

Εξάλλου, η Επιτροπή συνάπτει συμβάσεις με διάφορες εταιρείες για παροχές υπηρεσιών που καθορίζονται στη συγγραφή υποχρεώσεων των διαφόρων προσκλήσεων για την υποβολή προσφορών στους τομείς της συντήρησης και των επισκευών (συμπεριλαμβανομένης της τηλεφωνίας και της καλωδίωσης), του καθαρισμού και των καντινών.

Όσον αφορά τους τομείς της συντήρησης και των επισκευών το προσωπικό εξαρτάται αποκλειστικά από τις καθημερινές ανάγκες λειτουργίας. Δεν θα ήταν σκόπιμο, υπό τις συνθήκες αυτές, να δοθούν αριθμητικοί μέσοι όροι που δεν δίνουν αξιόπιστη εικόνα της κατάστασης.

Όσον αφορά τον καθαρισμό, οι υπηρεσίες παρέχονται από δύο εταιρείες. Οι δύο αυτές εταιρείες απασχολούν κατά μέσον όρο 400 άτομα.

Στον τομέα των εστιατορίων, μια εταιρεία παρέχει 295 περίπου άτομα (συνολικός αριθμός ατόμων στο οργανόγραμμα της εταιρείας την 1η Μαρτίου 1998). Το ιconomat απασχολεί 19 προσωρινούς υπαλλήλους.

Εξάλλου, η Επιτροπή απασχολεί, με συμβάσεις βελγικού ιδιωτικού δικαίου, 130 άτομα στους βρεφονηπιακούς και τους παιδικούς σταθμούς. Ένα μέρος των εξόδων για το προσωπικό αυτό καλύπτεται από τις συνεισφορές των γονέων.

Η Επιτροπή χρησιμοποιεί σήμερα 478 άτομα ως θυρωρούς και φύλακες στα διάφορα κτίρια στις Βρυξέλλες.

Το προσωπικό που δεν υπάγεται στον κανονισμό υπηρεσιακής κατάστασης αλλά που έχει συνάψει σύμβαση - είτε προσωπικά ή μέσω της εταιρείας που το απασχολεί - με την Επιτροπή διαθέτει δελτία εισόδου κατόπιν σχετικής αιτήσεως των γενικών διευθύνσεων για τις οποίες εργάζεται.

Τα δελτία εισόδου επιτρέπουν μόνον την είσοδο στα κτίρια όπου παρέχονται οι υπηρεσίες κατά τη διάρκεια της σύμβασης και, εκτός αντίθετης απόφασης της εργοδότριας υπηρεσίας, κατά τις κανονικές ώρες εργασίας.

Όσον αφορά την πρόσβαση στα έγγραφα, στις τράπεζες δεδομένων και τις λοιπές πηγές πληροφοριών διέπεται από την απόφαση της Επιτροπής της 30ής Νοεμβρίου 1994 σχετικά με τα μέτρα ασφαλείας που εφαρμόζονται για τα ταξινομημένα στοιχεία που καταρτίζονται ή ανταλλάσσονται στο πλαίσιο των δραστηριοτήτων της Ευρωπαϊκής Ένωσης.